Talous- ja sosiaalikomitean lausunto aiheesta "Ehdotus Euroopan parlamentin ja neuvoston direktiiviksi jäsenvaltioiden työntekijöiden ja heidän perheidensä liikkumista ja oleskelua yhteisön alueella koskevien rajoitusten poistamisesta annetun direktiivin 68/360/ETY ja sijoittautumiseen ja palvelujen tarjoamiseen liittyvää jäsenvaltioiden kansalaisten liikkumista ja oleskelua yhteisön alueella koskevien rajoitusten poistamisesta annetun direktiivin 73/148/ETY muuttamisesta



Virallinen lehti nro C 174 , 17/06/1996 s. 0040



Talous- ja sosiaalikomitean lausunto aiheesta "Ehdotus Euroopan parlamentin ja neuvoston direktiiviksi jäsenvaltioiden työntekijöiden ja heidän perheidensä liikkumista ja oleskelua yhteisön alueella koskevien rajoitusten poistamisesta annetun direktiivin 68/360/ETY ja sijoittautumiseen ja palvelujen tarjoamiseen liittyvää jäsenvaltioiden kansalaisten liikkumista ja oleskelua yhteisön alueella koskevien rajoitusten poistamisesta annetun direktiivin 73/148/ETY muuttamisesta" () (96/C 174/13) Neuvosto päätti 23. helmikuuta 1996 Euroopan yhteisön perustamissopimuksen 198 artiklan mukaisesti pyytää talous- ja sosiaalikomitean lausunnon edellä mainitusta ehdotuksesta. Asian valmistelusta vastannut sosiaali-, perhe-, koulutus- ja kulttuuriasiain jaosto antoi lausuntonsa 14. maaliskuuta 1996. Esittelijänä oli Gianni Vinay. Talous- ja sosiaalikomitea hyväksyi 334. täysistunnossaan 27. maaliskuuta 1996 enemmistön äänin seuraavan lausunnon. Äänestyksessä annettiin 96 ääntä puolesta, kolme vastaan ja yksi pidättyi äänestämästä. 1. Johdanto 1.1. Direktiivien 68/360/ETY (jäsenvaltioiden työntekijöiden liikkuminen ja oleskelu) ja 73/148/ETY (sijoittautumiseen ja palvelujen tarjoamiseen liittyvä liikkuminen ja oleskelu) mukaan rajojen ylittäminen edellyttää voimassa olevan henkilötodistuksen esittämistä. 1.2. Tämä sisärajojen ylitystä koskeva määräys on poistettava yllä mainittujen direktiivien mukauttamiseksi EY:n perustamissopimuksen 7 a ja 8 a artiklan tavoitteisiin. 1.3. Tämän lausunnon perustana olevassa direktiiviehdotuksessa ehdotetaan tällaista mukauttamista. 2. Huomioita 2.1. Käsiteltävänä oleva direktiiviehdotus täydentää direktiiviehdotusta (KOM(95) 347 lopull.) henkilöihin kohdistuvien tarkastusten poistamisesta sisärajoilla, josta komitea on antanut puoltavan lausunnon. 2.1.1. Komitea on tietoinen siitä, että henkilöihin kohdistuvien tarkastusten poistamiseksi sisärajoilla molemmat direktiiviehdotukset on hyväksyttävä. 2.2. Komitea toteaa, että voimassa olevan henkilötodistuksen esittämisvelvollisuuden poistaminen koskee vain sisärajojen ylitystä. 2.3. Komitea siis kannattaa, että otetaan käyttöön sääntö, joka edellyttää voimassa olevan henkilötodistuksen tai passin esittämistä ulkorajoja ylitettäessä. 2.4. Komitea yhtyy viimeiseen "katsovat, että" -kohtaan, jossa tarkennetaan, että 7 a artiklan tavoite ei tarkoita sitä, että unionin kansalaisilla ja heidän perheenjäsenillään olisi oikeus liikkua ilman vaadittavia matkustusasiakirjoja. 2.4.1. Komitea yhtyy ehdotukseen, jonka mukaan jäsenvaltiot voivat vaatia, että henkilöillä, joita nämä kaksi direktiiviä koskevat, on voimassa oleva henkilötodistus tai passi, jossa on tarvittaessa viisumi (kun on kyse perheenjäsenestä, joka on viisumipakon alaisen kolmannen maan kansalainen). 2.4.1.1. Komitea vahvistaa, että tässä yhteydessä jäsenvaltioiden asianomaista kansallista lainsäädäntöä on lähennettävä. 2.4.2. Komitea toteaa lisäksi, että koska on kyse kahden aikaisemman direktiivin muuttamisesta (), tämän lausunnon perustana olevan direktiivin ja kahden yllämainitun direktiivin oikeusperustan on oltava sama. 2.5. Komitea esittää siis direktiiviehdotusta puoltavan lausunnon. Bryssel, 27. maaliskuuta 1996. Talous- ja sosiaalikomitean puheenjohtaja Carlos FERRER () EYVL N:o C 307, 18. 11. 1995, s. 18. () EYVL N:o C 257, 19. 10. 1968, s. 13; EYVL N:o C 172, 28. 6. 1973, s. 14.